આમ તો ‘રેસ-3’ની સ્ટોરી સમજવી એના કરતાં GSTનું સ્ટ્રક્ચર સમજવું વધારે ઈઝી પડે એવું છે, લેકિન જો જરાતરાય સ્ટોરીની વાત કર્યા વિના આપણે રંધો ફેરવવાનું શરૂ કરીશું તો તમારે અક્કલકરો ફાકવો પડશે! એટલે નોશ ફરમાઈયેઃ આ વાર્તા છે શમશેર સિંહ (અનિલ કપૂર)ની, જે અલ શિફા નામના કોઈ અખાતી ટાપુ પર પોતાની હથિયારો બનાવવાની ફેક્ટરી ચલાવે છે. અલબત્ત, એ ફેક્ટરીમાં એ ખરેખર કેવાં હથિયારો બનાવે છે એ આપણને ક્યારેય બતાવવામાં આવતું નથી. એને બદલે ઈચ્છાયૌવનનો આશીર્વાદ પામેલા અનિલભાઉ વખત આવ્યે બંને હાથમાં ફટાકડીઓ ધારણ કરીને ફોડી લે છે. એમનો બંગલો એવડો મોટો છે કે એક રૂમમાંથી બીજા રૂમમાં જવા માટે ‘શમશેરવેઝ’ નામની એરલાઈન ઊપડે છે! (જોકિંગ લ્યા!) હા તો, એ શમશેર સિંહને એક આગલા ઘરનો દીકરો સિકંદર (સલમાન ભાઈ) છે. કોનાથી એ ન પૂછતા! બીજાં લગ્નથી ટ્વિન્સ-દીકરી સંજના (ડેઈઝી શાહ) અને સૂરજ (શાકિબ સલીમ)-થયાં છે. આ ઉપરાંત ધર્મેન્દ્ર પાસેથી ઉછીનો લીધેલો યશ (બોબી દેઓલ) પણ અનિલભાઉએ રાખ્યો છે. આ મંડળીમાં પાર્ટટાઈમ પોલ ડાન્સર જેસિકા (જેકલિન ફર્નાન્ડિઝ) પણ એન્ટ્રી મારે છે. હજી આમાં શરત સક્સેના, રાજેશ શર્મા, ફ્રેડી દારૂવાલા, મિલિંગ ગુણાજી, સદગત નરેન્દ્ર ઝા જેવા કલાકારો આવ-જા કર્યા કરે છે. આ બધા ભેગા મળીને મીટર વગરનાં સોંગ્સ ગાતાં ગાતાં એકબીજા સાથે દગાખોરીની ખોખો રમ્યા કરે છે.